নির্ধারিত সময়ে মেরামত কাজ সম্পন্ন করতে ব্যস্ত সময় পার করছেন কারখানার ২৯টি সপের শ্রমিক-কারিগর ও প্রকৌশলীরা। রেলওয়ের ট্রাফিক বিভাগের পার্বতীপুর, লালমনিরহাট, ঈশ্বরদী, রাজশাহী ও খুলনা রেলওয়ে ডিপোয় রাখা মেরামতযোগ্য পুরাতন কোচ সংগ্রহ করে সচল করা হচ্ছে কারখানায়। কোচ মেরামত করতে রেলওয়ে সরঞ্জাম বিভাগের মজুদ মালামাল ও রেল কারখানায় তৈরী করা নিজস্ব সরঞ্জাম ব্যবহার করা হচ্ছে। এ কাজ সম্পন্ন করতে দৈনিক কর্মঘন্টার সঙ্গে অতিরিক্ত এক ঘন্টা শ্রম বেশি দিচ্ছেন শ্রমিক কারিগররা। অতিরিক্ত এ কাজের জন্য শ্রমিক-কারিগরদের দেয়া হচ্ছে ওভারটাইম। মোট ৬৫ কোচের মধ্যে ৪০টি ব্রডগেজ ও ২৫টি রয়েছে মিটারগেজ রেলপথের কোচ। ইতোমধ্যে মেরামত সম্পন্ন ২০টি কোচ সরবরাহ করা হয়েছে। এর বাদবাকি কোচ পর্যায়ক্রমে ট্রাফিক বিভাগে সরবরাহ করা হবে।